**KODA AWARDS 2024**

Regelsæt for indstilling af udgivelser og kunstnere til Koda Awards 2024.

Priskategorier, jury, indstillingskrav, verificering og proces gælder for 2024.

Datoer og arrangementer tilpasses fra år til år.

**1. Arrangementet**

1.1. Koda Awards varetages som en hædring af den grønlandske musik af Koda.

1.2. I 2024 afholdes Koda Awards lørdag den 23. marts i Sisimiut.

1.3. Koda Awards 2024 arrangeres, tilrettelægges og afvikles af repræsentantskabet (Edvard Lyberth Mørch) i samarbejde med ekstern samarbejdspartner samt Koda. Det er således repræsentantskabet, der har det overordnede ansvar for eksekveringen af Koda Awards, ligesom det er repræsentantskabet, der forestår indstillings-, nominerings- og afstemningsprocedurer for priserne. Regelsættet er udformet af Koda.

**2. Priskategorier 2024**

2.1. Følgende priser uddeles ved Koda Awards:

1. Årets Pris

2. Årets Håb (Uddeles hvert andet år, næste gang i 2024)

3. Æresprisen (Uddeles hvert andet år, næste gang i 2025)

**3. Juryer**

3.1. Koda Awards gives til de bedste grønlandske kunstnere, udgivelser og projekter inden for de under pkt. 2. nævnte kategorier. Afgørelsen af hvilke kunstnere, udgivelser eller projekter, der skal have tildelt en pris inden for hver enkelt kategori, afgøres ved den indstillings- og nomineringsprocedure, der fremgår af det følgende:

3.2. Hvert år fra 2022 nedsætter repræsentantskabet i samråd med Koda en jury. Jurymedlemmer udpeges for ét år af gangen. I juryen ser Koda mangfoldighed som en styrke. Både i forhold til genrebredde, køn, alder og etnicitet. Medlemmer af juryerne udpeges også ud fra deres evne til at kunne anskue musikbranchen fra et helhedsperspektiv præget af diversitet kombineret med dybdegående viden og erfaringer med musik, ligesom juryens medlemmer udpeges på baggrund af Kodas overbevisning om, at medlemmerne kan sætte sig ud over særinteresser i juryens arbejde.

3.3 Juryen består af repræsentanter med særlig kunstnerisk og branchemæssig indsigt. Hovedjuryen har karakter af et lytteudvalg, der både kan identificere kunstnerisk kvalitet, og hvordan udgivelser og andre projekter skriver sig ind i samtidens musikalske ånd og udvikling.

3.3.1 Juryen sammensættes med én repræsentant fra hver af følgende:

* Koda repræsentant
* Katuaq
* NN
* KNR

3.4 Juryen træffer beslutning gennem karaktergivning af de nominerede albums, artister og projekter med udgangspunkt i kategoriens kriterier. Den samlede score afgør, hvem der nomineres og modtager priser i kategorierne.

3.5 Navne på jurymedlemmer offentliggøres samtidig med, at prismodtagerne fra Koda Awards offentliggøres.

**4. Indstillingskrav**

4.1.

**Årets Pris**

I kategori 1 vurderer Juryen ud fra årets samlede grønlandske udgivelser udgivet i perioden d. 1. januar 2023 – 31. december 2023. En udgivelse/kunstner kan dog højst indstilles én gang.

**Talentpris**

For kategori 2 gælder følgende: I kategorien Årets Håb indstilles og nomineres nyere grønlandske artister på baggrund af en udgivelse, en koncert, en turne mv., som har fundet sted i den mellemliggende periode fra den forrige Talentpris uddeling. I kategorien nomineres artister og orkestre, som har gjort sig bemærket i offentligheden for første gang.

**Æresprisen**

For kategori 3 gælder følgende: I kategorien Æresprisen indstilles og nomineres personer eller grupper, som med deres kunstneriske virke gennem en længere periode har arbejdet aktivt for at formidle og tilgængeliggøre grønlandske musikalske traditioner, bidraget til fornyelse af den grønlandske musik eller skubbet til eller sat spørgsmålstegn til tilstanden af den grønlandske musik igennem sit eller deres musikalske værker.

4.2. Ved grønlandske udgivelser forstås udgivelser udgivet i Grønland, hvor de grønlandske producentrettigheder tilhører grønlandske (inkl. grønlandske afdelinger af udenlandske) producenter eller af andre grunde af offentligheden opfattes som værende grønlandske, og som indeholder indspilninger med (en) grønlandsk(e) statsborger(e) eller i Grønland primært residerende kunstner(e).

Hvis kunstneren er en gruppe, skal flertallet af gruppens medlemmer være grønlandske statsborgere eller i Grønland primært residerende. Ved ”udgivet” forstås, at pågældende udgivelse er gjort tilgængelige for og gennem den grønlandske handel digitalt og/eller fysisk. For alle kategorier gælder, at man kan opfattes som grønlandsk, hvis man er grønlandsk statsborger eller er primært residerende eller virkende i Grønland.

4.3. Indstillede udgivelser i kategori 1, skal enten være af albumlængde (dvs. min. 30 min. musik) eller være udgivet som EP’er. Ved EP forstås et fonogram, som minimum indeholder indspilninger af 4 selvstændige værker. Undtagelsesvis kan juryen medtage en given kunstner have udgivet en single som har gjort sig bemærket i udlandet til gavn for den grønlandske musikbranche eller have udgivet flere singler på et år som juryen kan vurdere som værende en repræsentation fra den given kunstner. Et remix betragtes i denne sammenhæng ikke som et selvstændigt værk.

4.4. I kategori 2 (Talentprisen), kan kun indstilles kunstnere og orkestre, der har udgivet højst 1 album. Pågældende kunstner må heller ikke tidligere, under samme navn, have været nomineret til en Koda Awards.

4.5. Opsamlingsudgivelser med én kunstner (”greatest hits”, box-sæt etc.) kan ikke indstilles.

4.6 Repræsentantskabet har mulighed for at opfordre relevante kunstnere og projekter til at indstille deres musik eller udgivelser, ligesom det er sekretariatets ansvar at oplyse relevante aktører og miljøer om muligheden for at indstille.

**5. Verificering og proces**

5.1. Alle kategorier, der behandles af Koda Awards-juryen vurderes ud fra årets udgivelser, koncertaktiviteter, kunstneres samlede værker samt den effekt en given kunstner har for den samlede grønlandske musikudvikling.

5.2. Juryens stemmer hver med top fem af årets udgivelser og top fem af årets udgivelser lægges op som de værker juryen samlet skal stemme om.

5.3. Repræsentantskabet holder opsyn med alle indstillings- og afstemningsprocedurer. Eventuelle tvivlsspørgsmål i forbindelse med hvordan nærværende regelsæt kan fortolkes afgøres af én eller flere til formålet udpegede repræsentanter fra Koda.

**6. Anvendelse af musik m.m.**

6.1. I forbindelse med gennemførelsen af diverse promotion-aktiviteter, herunder offentlige afstemninger etc. for Koda Awards 2024 i såvel Koda Awards eget som andre Koda Awards samarbejdspartneres regi, f.eks. gennem web, radio, mobil, podcast, TV samt andre lyd- og billedbærende medier, forbeholder Koda sig retten til vederlagsfrit at benytte (streame) musik, still-fotos og/eller video fra ethvert/enhver nomineret fonogram/musikvideo/kunstner og/eller optrædende kunstner, med mindre pågældende producent skriftligt udtrykkeligt gør opmærksom på evt. begrænsninger i sådan anvendelse. Undtaget herfra er almindeligt gældende betalinger til Koda og Gramex.

6.2. Den under pkt. 6.1. anførte anvendelse kan alene finde sted inden for perioden 1. januar 2024 – 31. december 2024.